section_heading: Kaon
paragraph_text: Kaon (ka od slova K + [mez]on; oznaka K) je mezon izgrađen od jednoga stranoga (s) kvarka ili antikvarka i drugoga antikvarka ili kvarka, koji može biti gore (u) ili dolje (d) tako da mu je kvantni broj stranosti ± 1. Spin mu je 0, a izospin 1/2. Može biti pozitivnoga (K<sup>+</sup>), negativnoga (K<sup>–</sup>) i bez električnoga naboja (K<sup>0</sup>). Masa je kaona oko 970 puta veća od mase elektrona: masa K<sup>+</sup> i K<sup>–</sup> iznosi oko 493,67 MeV/c², a K<sup>0</sup> 497,65 MeV/c². Kaoni se raspadaju na pione i mione s pripadajućim neutrinima. Srednje je vrijeme poluraspada kaona do 50 · 10<sup>–9</sup> sekundi. Kaoni i pioni su otkriveni 1947. u kozmičkom zračenju, a to se drži početkom fizike elementarnih čestica. Imaju veliku ulogu u stvaranju hiperjezgara i kao produkti raspada u njihovu istraživanju.